Binder laat steeds die oë in MotoGP rek | Maroela Media
Brad Binder (9 Augustus 2020) (Foto: Red Bull Content Pool/ANA)
Die Suid-Afrikaanse motorfietsrenjaer Brad Binder se sprokiesverhaal in MotoGP duur voort hoewel hy Sondag op die Red Bull Ring in Spielberg vierde in die Oostenrykse ren geëindig het.
Binder, wat verlede week in sy eerste jaar in MotoGP die Tsjeggiese ren teen alle verwagtinge in gewen het – dit was ook KTM se eerste oorwinning – was Sondag vierde, kort op die hakke van Andrea Dovizioso (Ducati), Joan Mir (Suzuki) en Jack Miller (Ducati).
Binder het meesterlik en koelkop gejaag, uit die moeilikheid gebly en die kommentators en ander spanne opnuut laat regop sit.
Dié jongeling van Krugersdorp het g'n bang haar op sy kop nie en het 'n hart so groot soos 'n leeu.
Onthou gerus dat hy 17de weggespring het en so byna-byna 'n podiumplek ingeneem het.
Dit teen die hardebaarde van motorfietsrenne.
Die resies is met 20 rondtes oor vir 20 minute stopgesit nadat Franco Morbidelli (Yamaha) se agterwiel teen Johann Darco se Ducati teen 226 km/h in die derde draai geraak het. Albei jaers het hard geval (wonderbaarlik is niemand ernstig beseer nie), maar die wrakstukke het oor die baan gevlieg.
Maverick Vinales (Yamaha) en Valentino Rossi (Yamaha) kan hul sterre dank dat hulle nie ernstig beseer is nie, want hulle kon so maklik deur die vlieënde wrakstukke getref gewees het of deur ander jaers raakgekry word.
Brad Binder (9 Augustus 2020) (Foto: AP Photo/Petr David Josek)
Ondanks die drama het Rossi en Vinales, asook die meeste van die ander jaers, die ren hervat.
Binder se KTM-spanmaat, Pol Espargaro, was voor, maar hy het hierna ook geval en kon nie voortjaag nie.
Só ook Alex Rins toe hy die voortou geneem het.
Binder het foutloos bly jaag en gaandeweg tot vierde opgeskuif waar hy geëindig het.
Binder (41 punte) is ná vier renne vierde op die puntelys met Fabio Quartararo eerste (67) gevolg deur Dovizioso (56) en Vinales.